Kriteriji vrednovanja za 5. razred iz hrvatskoga jezika

Postotci u ocjenjivanju ispita i kontrolnih radova

40 – 60 % 🡪 dovoljan

61 – 75 % 🡪 dobar

76 – 90 % 🡪 vrlo dobar

91 – 100% 🡪 odličan

Mjerila ocjenjivanja razrađena su prema nastavnim područjima, te prate interese učenika, sposobnosti te odnos prema radu. Zasebno poglavlje čine mjerila ocjenjivanja za projekte.

U sklopu svakog razreda navedeni su obrazovni ishodi za svaku nastavnu temu prema predmetnim područjima.

***Hrvatski jezik - interesi učenika, sposobnosti i odnos prema radu***

Odličan (5)

* izražava znatiželju i zanimanje za jezično gradivo (izražena unutarnja motivacija)
* posjeduje sposobnost preoblikovanja (redefinicije)
* ima bogato predznanje
* bez teškoća rješava problemske zadatke
* uči s razumijevanjem i ima razvijeno logičko zaključivanje
* s lakoćom odvaja bitno od nebitnoga
* samostalno izvodi pravila i zaključke
* usvaja gradivo s potpunim razumijevanjem i na razini samostalne primjene
* sudjeluje u raspravama i iznosi vlastite primjere
* uspješan je u različitim metodama učenja
* naučeno primjenjuje u praksi
* posvećuje pozornost zadatku i urednosti izvršenog
* aktivno sudjeluje u nastavi, brzo i točno zaključuje povezujući nastavne sadržaje
* brzo i točno primjenjuje naučene jezikoslovne sadržaje
* u pisanim provjerama pokazuje najmanje 90% znanja redovito i samostalno piše domaće zadaće
* često samostalno proširuje znanje koristeći se različitim izvorima informacija

 vrlo dobar (4)

* samostalno uči i marljiv je, ali bez zanimanja (izražena vanjska motivacija)
* aktivno sudjeluje u nastavi, uglavnom točno zaključuje povezujući nastavne sadržaje
* ima dobro predznanje
* uči s razumijevanjem i svjesno usvaja znanje
* sudjeluje u raspravama
* s lakoćom pristupa rješavanju zadataka, ali katkada griješi
* naučeno uglavnom primjenjuje u praksi; naučene jezikoslovne sadržaje primjenjuje uglavnom točno
* u pisanim provjerama pokazuje 75 – 89% znanja
* motiviran je za izvršavanje svih tipova zadaća
* redovito i samostalno piše domaće zadaće

dobar (3)

* povremeno potrebni poticaji u radu
* sudjeluje u nastavnome radu na učiteljev poticaj ili poticaj drugih učenika
* predznanje mu je na razini prisjećanja
* naučene jezikoslovne sadržaje pamti i reproducira, ali ih neredovito ili teže primjenjuje
* otežano usvaja slovničke sadržaje pa bi im trebalo posvetiti više pozornosti
* znanje usvaja na razini reprodukcije
* u pisanim provjerama ostvaruje 61 – 74% točnih odgovora
* izražava nesigurnost pri objašnjavanju činjenica i pojmova
* prepoznaje jezične pojave, ali je u njihovoj primjeni nesiguran
* razumije, ali povremeno ne zna obrazložiti odgovarajuće jezične zakonitosti
* domaće zadaće piše uglavnom redovito

dovoljan (2)

* iskazuje nesamostalnost u radu
* ima slabo predznanje
* povremeno zanemaruje izvršavanje zadataka
* znanje primjenjuje s djelomičnim razumijevanjem
* pokazuje slabu motiviranost za spoznavanje jezičnih sadržaja
* potrebni su stalni poticaji u radu
* na učiteljev poticaj sudjeluje u nastavnome radu i zapisuje nastavne sadržaje
* u pisanim provjerama ostvaruje 50 – 60% točnih odgovora
* otežano povezuje činjenice
* uglavnom piše domaće zadaće rješavajući jednostavnije zadatke

nedovoljan (1)

* ne sudjeluje u radu, ne prati nastavu i ne zapisuje nastavne sadržaje
* u pisanim provjerama pokazuje manje od 50% znanja
* ne piše domaće zadaće
* ne dolazi na dogovorene sate dopunske nastave

JEZIK

|  |  |
| --- | --- |
| TEMA | Jednoznačnost i višeznačnost riječi |
| NEDOVOLJAN | Ne razlikuje osnovno i preneseno značenje riječi. |
| DOVOLJAN | Razlikuje osnovno značenje riječi. |
| DOBAR | Razumije razliku između osnovnoga i prenesenog značenja riječi. |
| VRLO DOBAR | Objašnjava višeznačne riječi. Oprimjeruje nekoliko višeznačnih riječi. |
| ODLIČAN | Oprimjeruje višeznačne riječi. Primjenjuje višeznačne riječi u govorenju i pisanju. |

|  |  |
| --- | --- |
| TEMA | Promjenjive i nepromjenjive vrste riječi |
| NEDOVOLJAN | Ne prepoznaje vrste riječi. |
| DOVOLJAN | Nabraja sve vrste riječi. Razvrstava promjenjive i nepromjenjive riječi. |
| DOBAR | Uočava obilježja promjenjivih i nepromjenjivih vrsta riječi. |
| VRLO DOBAR | Raščlanjuje osnovu i nastavak u imenica, pridjeva, brojeva i zamjenica te isto primjenjuje pri sklonidbi. |
| ODLIČAN | Analizira sve vrste riječi. Objašnjava razliku promjenjivih i nepromjenjivih vrsta riječi. Upotpunjuje znanja samostalnim primjerima. |

|  |  |
| --- | --- |
| TEMA | Glagoli |
| NEDOVOLJAN | Ne prepoznaje glagolsku osobu i glagolski broj u rečenici. |
| DOVOLJAN | Prepoznaje glagolsku osobu i glagolski broj u rečenici. |
| DOBAR | Uočava i rabi glagole kretanja i govorenja. |
| VRLO DOBAR | Opisuje glagole na primjerima s obzirom na gramatička obilježja. |
| ODLIČAN | Objašnjava glagole s obzirom na njihovo značenje. Upotpunjuje znanja samostalnim primjerima. |

|  |  |
| --- | --- |
| TEMA | Sklonidba imenica |
| NEDOVOLJAN | Ne razumije ulogu padeža. |
| DOVOLJAN | Definira i nabraja padeže i proširena padežna pitanja. |
| DOBAR | Uočava posebnosti sklonidbe u promjenjivih vrsta riječi. |
| VRLO DOBAR | Raščlanjuje osnovu i nastavak u imenica. Objašnjava osnovu i nastavak. |
| ODLIČAN | Objašnjava i navodi temeljna značenja padeža. |

|  |  |
| --- | --- |
| TEMA | Određeni i neodređeni oblik pridjeva |
| NEDOVOLJAN | Ne prepoznaje određeni i neodređeni oblik pridjeva u nominativu. |
| DOVOLJAN | Prepoznaje određeni i neodređeni oblik pridjeva u nominativu. |
| DOBAR | Razlikuje određeni od neodređenog oblika pridjeva u rečenici i tekstu. |
| VRLO DOBAR | Samostalno pronalazi pridjeve određenih i neodređenih oblika u tekstu. |
| ODLIČAN | Pravilno primjenjuje određene i neodređene oblike pridjeva. |

|  |  |
| --- | --- |
| TEMA | Sklonidba pridjeva |
| NEDOVOLJAN | Ne prepoznaje padeže pridjevskih oblika. |
| DOVOLJAN | Prepoznaje padeže pridjevskih oblika s pomoću proširenog a padežnog pitanja. |
| DOBAR | Uočava jednak glasovni sastav različitih oblika. |
| VRLO DOBAR | Rabi padežne nastavke određenih i neodređenih pridjeva. |
| ODLIČAN | Upotpunjuje znanja samostalnim primjerima. |

|  |  |
| --- | --- |
| TEMA | Stupnjevanje pridjeva |
| NEDOVOLJAN | Ne imenuje i ne prepoznaje stupnjeve u govorenju i pisanju. |
| DOVOLJAN | Imenuje i prepoznaje stupnjeve u govorenju i pisanju. |
| DOBAR | Prepoznaje i razumije odnose stupnjeva u stupnjevanju. |
| VRLO DOBAR | Pravilno rabi komparativ i superlativ najčešćih pridjeva. |
| ODLIČAN | Pravilno primjenjuje oblike komparativa i superlativa. |

|  |  |
| --- | --- |
| TEMA | Brojevi |
| NEDOVOLJAN | Ne prepoznaje glavne i redne brojeve u rečenice. |
| DOVOLJAN | Prepoznaje glavne i redne brojeve u rečenici. |
| DOBAR | Uočava različite oblike rednih i glavnih brojeva u rečenici. |
| VRLO DOBAR | Piše brojeve u skladu s pravopisom. |
| ODLIČAN | Upotpunjuje znanja samostalnim primjerima. |

|  |  |
| --- | --- |
| TEMA | Zamjenice |
| NEDOVOLJAN | Ne prepoznaje zamjenice u tekstu. |
| DOVOLJAN | Prepoznaje zamjenice u tekstu. |
| DOBAR | Razumije pojam zamjenice kao riječi kojom se zamjenjuju imenice, pridjevi, brojevi. |
| VRLO DOBAR | Objašnjava pojam zamjenice kao riječi kojom se zamjenjuje govornik, sugovornik i negovornik. |
| ODLIČAN | Upotpunjuje znanja samostalnim primjerima. |

|  |  |
| --- | --- |
| TEMA | Nepromjenjive vrste riječi |
| NEDOVOLJAN | Ne nabraja nepromjenjive vrste riječi. |
| DOVOLJAN | Prepoznaje nepromjenjive vrste riječi. |
| DOBAR | Razlikuje nepromjenjive od promjenjivih vrsta riječi. |
| VRLO DOBAR | Pravilno rabi prijedloge *s(sa), k(ka).*Pravilno rabi priloge *gdje, kamo, kuda*. |
| ODLIČAN | Objašnjava osobitosti nepromjenjivih riječi. Upotrebljava i određuje prijedloge prema pravilima. |

|  |  |
| --- | --- |
| TEMA | Predikat |
| NEDOVOLJAN | Ne prepoznaje rečenične dijelove. |
| DOVOLJAN | Prepoznaje predikat u rečenici. |
| DOBAR | Poznaje rečenične dijelove i zna ih razvrstati. |
| VRLO DOBAR | Prepoznaje glagolski predikat kao temeljni dio rečenice. Prepoznaje glagolski predikat u svim glagolskim vremenima. |
| ODLIČAN | Opisuje ulogu predikata u rečenici. Rabi glagolski predikat. |

|  |  |
| --- | --- |
| TEMA | Subjekt |
| NEDOVOLJAN | Ne prepoznaje rečenične dijelove. |
| DOVOLJAN | Prepoznaje subjekt u rečenici. |
| DOBAR | Razlikuje subjekt od predikata. |
| VRLO DOBAR | Prepoznaje rečenice s više subjekata kao proširene rečenice s više istovrsnih dijelova. |
| ODLIČAN | Opisuje ulogu subjekta u rečenici. |

|  |  |
| --- | --- |
| TEMA | Veliko početno slovo u nazivima kontinenata |
| NEDOVOLJAN | Ne zna pravopisna pravila i ne primjenjuje ih. |
| DOVOLJAN | Zapamćuje osnovna pravopisna pravila. |
| DOBAR | Sažima i razumije pravila o pisanju velikoga slova. |
| VRLO DOBAR | Zna objasniti pravilo na prikladnim primjerima. |
| ODLIČAN | Primjenjuje pravila o pisanju velikoga početnoga slova. |

|  |  |
| --- | --- |
| TEMA | Hrvatski jezik – prošlost i sadašnjost |
| NEDOVOLJAN | Ne zapamćuje i ne nabraja osnovne podatke o jeziku. |
| DOVOLJAN | Uočava osnovna obilježja u razvoju hrvatskog jezika. |
| DOBAR | Razlikuje zavičajni idiom i književni jezik. |
| VRLO DOBAR | Osvješćuje postojanje različitih narodnih govora i potrebu njihova njegovanja. |
| ODLIČAN | Zna napraviti povijesni pregled razvoja hrvatskog jezika. |

|  |  |
| --- | --- |
| TEMA | Hrvatski jezik i dvojezičnost |
| NEDOVOLJAN | Ne razumije razliku između jednojezičnoga i dvojezičnog ovladavanja hrvatskim jezikom. |
| DOVOLJAN | Razumije razliku između jednojezičnoga i dvojezičnog ovladavanja hrvatskim jezikom. |
| DOBAR | Razumije ulogu službenog jezika. Razumije ulogu manjinskog jezika. |
| VRLO DOBAR | Objašnjava pojam materinskog jezika te službenog jezika. Povezuje to s književnim jezikom. |
| ODLIČAN | Upotpunjuje znanja samostalnim primjerima iz službenog jezika i manjinskog jezika. |

*Književnost - interesi učenika, sposobnosti i odnos prema radu*

odličan (5)

* pokazuje izrazito zanimanje za književno-umjetničko područje
* aktivno sudjeluje u nastavi književnosti
* samoinicijativno se uključuje u interpretaciju teksta
* originalan je u rješavanju zadataka potaknutih interpretacijom teksta
* razrađuje ideju teksta u detalje
* kreativan je u razradi novih ideja
* izvrsno uočava i prepoznaje tematski sadržaj i odnose među likovima
* samostalno izvodi zaključke
* naučenim činjenicama se služi lako i brzo ih prepoznaje u tekstu
* lako otkriva uzročno-posljedične veze
* izrazitih je stvaralačkih sposobnosti
* zadatke prima s radošću i u njih unosi vlastite ideje
* književno djelo doživljava na najvišoj razini te jasno i precizno oblikuje pouku književnoga djela
* samostalno tumači književno djelo te točno primjenjuje književne pojmove
* razlikuje, točno imenuje i oprimjeruje književne vrste i stilska izražajna sredstva

 vrlo dobar (4)

* ima razvijenu sposobnost otkrivanja stilskih i sadržajnih odrednica u tekstu
* književno djelo doživljava na visokoj razini i uočava pouku književnog djela
* samostalno rješava probleme
* samostalno tumači književni tekst, razlikuje, imenuje i uglavnom točno koristi književne pojmove
* razlikuje književne vrste te uglavnom točno koristi književne pojmove
* često se uključuje u interpretaciju teksta
* uspješno karakterizira likove na osnovi njihovih postupaka
* povremeno je nesiguran u točnost svojih zaključaka
* trudi se pri stvaralačkoj primjeni usvojenih znanja u samostalnim pokušajima
* zadatke izvršava redovito i uredan je

 dobar (3)

* lako prepoznaje konkretna stilska sredstva, a teže metaforiku teksta
* povremeno se uključuje u raščlambu književnog teksta
* na učiteljev poticaj sudjeluje u nastavnome satu
* književno djelo razumije i doživljava na prosječnoj razini
* djelomično tumači književni tekst, prepoznaje i imenuje lakše književne pojmove
* razlikuje i imenuje književne vrste, ali teže oblikuje pouku djela
* definira stilska izražajna sredstva, ali ih teže prepoznaje u književnom tekstu.
* zadatke rješava uz vođenje i poticaj
* često je nesamostalan u radovima koji zahtijevaju iznošenje vlastitih razmišljanja o problem
* povremeno zanemaruje izvršavanje zadataka ili ih ne izvršava na vrijeme
* otežano uočava uzročno-posljedične veze unutar teksta

 dovoljan (2)

* pokazuje slabo zanimanje u nastavi književnosti
* na poticaj reagira privremeno i nepotpuno (površno)
* često ne vodi dovoljno računa o kvaliteti i urednosti svojih zadaća
* često zaboravlja izvršiti zadatke
* u raščlambu djela se uključuje samo na poticaj
* otežano prepoznaje naučene činjenice u primjerima iz književnog teksta
* pripovjedni tekst razumijeva na razini fabule, a likove karakterizira na razini citata
* (gotovo nikad ne iznosi vlastite zaključke)
* književno djelo djelomično razumije, a doživljaj djela je na najnižoj razini
* uz učiteljevu pomoć tumači književni tekst
* definira književne pojmove i stilska izražajna sredstva, ali ih teško uočava i ne imenuje

nedovoljan (1)

* ne pokazuje zanimanje za nastavu književnosti
* ne razlikuje književne vrste, ne razumije pročitani tekst i ne može izraziti doživljaja djela
* ne piše zabilješke na satu
* ne definira književne pojmove

KNJIŽEVNOST

|  |  |
| --- | --- |
| TEMA | Lirsko pjesništvo |
| NEDOVOLJAN | Ne zapamćuje i ne nabraja obilježja lirske pjesme, motiva, vezanoga i slobodnoga stiha. |
| DOVOLJAN | Zapamćuje i nabraja obilježja lirske pjesme, motiva, vezanoga i slobodnoga stiha. |
| DOBAR | Prepoznaje lirsku pjesmu, navodi primjer. Razlikuje vezani i slobodni stih. Određuje vrstu stiha prema broju slogova. |
| VRLO DOBAR | Razumije i objašnjava obilježja lirske pjesme, motiva, vezanoga i slobodnog stiha. |
| ODLIČAN | Uočava ritam u vezanome i slobodnom stihu. Analizira lirsku pjesmu primjenjujući znanja. |

|  |  |
| --- | --- |
| TEMA | Obilježja pripovjednog teksta |
| NEDOVOLJAN | Ne prepoznaje pripovjedni tekst. Ne određuje temu i osnovnu misao. |
| DOVOLJAN | Prepoznaje pripovjedni tekst. Uočava da pripovjedni tekst pripovijeda o radnji. |
| DOBAR | Uočava osnovnu misao pripovjednog teksta. |
| VRLO DOBAR | Raščlanjuje radnju prema redoslijedu događaja. |
| ODLIČAN | Komentira i objašnjava osnovnu misao. |

|  |  |
| --- | --- |
| TEMA | Fabula i dijelovi fabule |
| NEDOVOLJAN | Ne prepoznaje i ne imenuje dijelove fabule. |
| DOVOLJAN | Zna reći *tko, što, gdje, kada* i nabrojiti likove. Imenuje dijelove fabule. |
| DOBAR | Razlikuje dijelove fabule. Uočava poglavlja u dječjem romanu. |
| VRLO DOBAR | Raščlanjuje fabulu na kompozicijske dijelove. |
| ODLIČAN | Raspravlja o fabuli i kompoziciji. |

|  |  |
| --- | --- |
| TEMA | Stilska izražajna sredstva |
| NEDOVOLJAN | Ne prepoznaje i ne imenuje stilska izražajna sredstva. |
| DOVOLJAN | Prepoznaje epitet, onomatopeju, kontrast. Definira i imenuje. |
| DOBAR | Razumije ulogu onomatopeje. Razlikuje epitet i pridjev. |
| VRLO DOBAR | Samostalno oprimjeruje navedena izražajna sredstva. |
| ODLIČAN | Primjenjuje navedena izražajna sredstva u govorenju i pisanju. |

|  |  |
| --- | --- |
| TEMA | Načini pripovijedanja |
| NEDOVOLJAN | Ne razlikuje načine pripovijedanja te dijelove teksta koji iznose tijek radnje, opisivanje i dijalog. |
| DOVOLJAN | Prepoznaje pripovijedanje u 1. osobi. |
| DOBAR | Razlikuje pripovijedanje u 1. i 3. osobi. |
| VRLO DOBAR | Objašnjava razliku između pripovijedanja, dijaloga i opisivanja. |
| ODLIČAN | Primjenjuje znanje o načinima pripovijedanja na novim tekstovima. |

|  |  |
| --- | --- |
| TEMA | Dramski tekst |
| NEDOVOLJAN | Ne uočava obilježja dramskog teksta. |
| DOVOLJAN | Prepoznaje dramski tekst i nabraja njegova obilježja. |
| DOBAR | Razlikuje dijalog i monolog te uočava didaskalije. |
| VRLO DOBAR | Razumije i objašnjava didaskalije. |
| ODLIČAN | Samostalno i kreativno piše dramski tekst (igrokaz). |

|  |  |
| --- | --- |
| TEMA | Lik u književnom djelu |
| NEDOVOLJAN | Ne prepoznaje i ne imenuje osobine lika u proznome i dramskom djelu. |
| DOVOLJAN | Prepoznaje likove i neke njihove osobine. |
| DOBAR | Opisuje lik prema njegovim postupcima i govoru. |
| VRLO DOBAR | Razlikuje etičku i govornu karakterizaciju lika. |
| ODLIČAN | Komentira i raspravlja o postupcima likova. Oblikuje svoje stajalište i prosudbu. |

|  |  |
| --- | --- |
| TEMA | Pustolovni roman |
| NEDOVOLJAN | Ne uočava obilježja pustolovnog romana. |
| DOVOLJAN | Definira pustolovni roman. Nabraja dijelove fabule. |
| DOBAR | Samostalno navodi obilježja romana. Uočava odnose među likovima. |
| VRLO DOBAR | Etički i govorno karakterizira lik. Uočava razliku. |
| ODLIČAN | Objašnjava odnose među likovima. |

|  |  |
| --- | --- |
| TEMA | Književnost |
| NEDOVOLJAN | Ne imenuje književne rodove. |
| DOVOLJAN | Zapamćuje književne rodove s obzirom na vanjski oblik. |
| DOBAR | Razlikuje epiku od lirike i drame na ponuđenim primjerima. |
| VRLO DOBAR | Navodi razlikovna obilježja između književnih rodova i objašnjava njihova obilježja. |
| ODLIČAN | Navodi primjere epskih djela. Razlikuje epske pjesme od lirskih pjesama. |

|  |  |
| --- | --- |
| TEMA | Preneseno značenje u književnom djelu |
| NEDOVOLJAN | Ne zamjećuje preneseno značenje u književnom djelu. |
| DOVOLJAN | Zamjećuje preneseno značenje iskazano personifikacijom i pjesničkom slikom u književnom djelu. |
| DOBAR | Tumači preneseno značenje iskazano personifikacijom i pjesničkom slikom u književnom djelu. |
| VRLO DOBAR | Pronalazi primjere prenesenog značenja u poslovicama i zagonetkama. |
| ODLIČAN | Objašnjava pojam prenesenog značenja i navodi svoje primjere. |

|  |  |
| --- | --- |
| TEMA | Tematska i vrstovna podjela lirskih pjesama |
| NEDOVOLJAN | Ne zapamćuje i ne navodi vrste lirskih pjesma. |
| DOVOLJAN | Imenuje vrste lirskih pjesama s obzirom na temu i osnovnu misao. |
| DOBAR | Uočava obilježja hrvatske himne. |
| VRLO DOBAR | Uočava obilježja haiku pjesme. Objašnjava obilježja himne i haiku pjesme. |
| ODLIČAN | Navodi naslove pjesama prema vrsti. Objašnjava temu i glavnu misao. |

*Lektira* - *interesi učenika, sposobnosti i odnos prema radu*

odličan (5)

* ima vrlo razvijen interes za čitanje
* izrazito je marljiv na satovima lektire
* samoinicijativno i uspješno sudjeluje u raspravama
* uzorno vodi bilješke i kvalitetno izvrši svaki postavljeni zadatak (analizu, prikaz, komentar, portret, plakat...)
* izvrsno interpretira i analizira djelo na svim zadanim razinama
* čita više od zadanog plana
* knjigu čita na vrijeme poštujući zadani rok, a na satu lektire koristi se dnevnikom čitanja
* u potpunosti ovladava sadržajem knjige, a doživljaj je književnog djela na vrlo visokoj razini
* ima uredan i kvalitetno napisan dnevnik čitanja u kojemu kritički promišlja o pročitanom djelu
* na satu je aktivan i pokazuje vrlo visoku razinu kreativnosti pri analizi književnog djela
* zainteresiran je za svaki oblik rada i način obrade lektire
* u interpretaciji se točno koristi književnim pojmovima
* otkriva prenesena značenja
* može vrlo jasno i precizno odrediti poruku književnog djela
* poruku, ideju, sadržaj ili književni lik dovodi u suodnos sa stvarnim životom ili drugim književnim djelima zauzimajući mišljenje koje čvrsto i argumentirano brani
* kulturno se ponaša prema ostalim učenicima poštujući njihova razmišljanja
* ima visoko razvijenu kulturu govorenja i slušanja

 vrlo dobar (4)

* pročita svako zadano djelo
* knjigu pročita na vrijeme poštujući zadani rok, a na sat lektire nosi dnevnik čitanja
* dobro vodi bilješke o pročitanim djelima i savjesno rješava ostale tipove zadataka
* ovladava sadržajem knjige, a doživljaj je književnog na visokoj razini
* ima uredan dnevnik čitanja u kojem kritički promišlja o pročitanome
* na satu je aktivan
* često sudjeluje u raspravama
* na satu lektire kulturno se ponaša prema ostalim učenicima poštujući njihova razmišljanja
* može odrediti poruku ili ideju književnog djela
* promišlja o književnom djelu, uspoređuje ga s prije pročitanim djelima, osobama ili događajima iz stvarnog života te argumentirano iznosi svoje mišljenje
* u interpretaciji se uglavnom točno koristi književnim pojmovima
* povremeno su mu potrebna dodatna objašnjenja
* ponekad je nesiguran u ispravnost svojih zaključaka
* ima razvijenu kulturu govorenja i slušanja

 dobar (3)

* trudi se knjigu pročitati do zadanog roka, na sat lektire nosi dnevnik čitanja
* ponekad čita površno, bez razumijevanja ili necjelovito
* većim dijelom ovladava sadržajem, a doživljaj je književnog djela na prosječnoj razini
* trudi se sudjelovati u aktivnostima i interpretaciji koliko mu dopušta poznavanje sadržaja književnog djela
* povremeno ne poštuje postavljene rokove
* vodi osnovne bilješke o pročitanome književnom djelu
* piše bilješke tijekom i nakon čitanja (određuje temu, mjesto i vrijeme radnje, likove, piše psihološku analizu glavnog lika)
* zauzima mišljenje prema pročitanom djelu i nastoji ga obrazložiti
* u komunikaciji i suradnji s drugim učenicima pokazuje manje teškoće
* kultura slušanja i govorenja je na prosječnoj razini

 dovoljan (2)

* uglavnom čita površno
* često ne poštuje zadane rokove
* ima slabo razvijen interes za čitanje
* povremeno samo pročita djelo, a ne donese zadatke u vezi s pročitanim
* ne poštuje zadani rok za čitanje knjige, na sat lektire zaboravlja donijeti dnevnik čitanja pa to čini na nekom od idućih sati
* nesiguran je u sadržaj književnog djela, a doživljaj je književnog djela na niskoj razini
* nesamostalan je u pisanju zadataka, tj. dnevnika čitanja
* teško uočava odnose u djelu
* radovi su neuredni i jednoobrazni
* potrebno ga je stalno poticati i podsjećati na čitanje
* pokazuje minimalno zanimanje za aktivnosti i interpretaciju književnog djela
* piše bilješke nakon čitanja (određuje temu, mjesto i vrijeme radnje, likove, piše psihološku analizu glavnog lika, kratak sadržaj djela)
* bilješke su necjelovite i kratke, šture
* rijetko iznosi svoje mišljenje, uvijek na poticaj
* nespretno obrazlaže dojam o pročitanome djelu
* u komunikaciji i suradnji s drugim učenicima pokazuje teškoće
* kultura slušanja i govorenja na niskoj je razini

nedovoljan (1)

* ne pokazuje zanimanje za čitanje
* ne vlada sadržajem književnog djela
* ne pokazuje zanimanje za aktivnosti i interpretaciju književnog djela
* \*ne vodi dnevnik čitanja i ne piše zabilješke o zadanome književnome djelu
* \*ne može izreći dojam o pročitanome djelu
* ometa druge učenike na satu lektire
* kultura slušanja i govorenja na nedovoljnoj je razini

Napomena:

Svi radovi koje učenici potpišu kao svoje, a prepisani su iz ˝Vodiča kroz lektiru˝, s interneta ili od drugih učenika, kao i oni koji su potpuno nesamostalno napisani (koje im netko drugi napiše, a oni samo svojim rukopisom prepišu) neće biti pozitivno ocijenjeni!)

*Jezično izražavanje - interesi učenika, sposobnosti i odnos prema radu, školska zadaća*

odličan (5)

*Usmeno:*

* čita tečno i izražajno
* ima razvijenu sposobnost interpretativnog čitanja
* ima vrlo bogat rječnik
* izražava se slikovito i maštovito
* krasnoslovi pjesmu na visokoj razini
* pokazuje ustaljenu pravilnost u govornom izražavanju
* provodi pravogovorna pravila
* uspješan je u svim oblicima prepričavanja
* samostalno i uspješno izlaže o zadanoj temi
* u potpunosti vlada govornim vrednotama
* izražava se hrvatskim standardnim (književnim) jezikom i ima vrlo bogat rječnik
* pravilno i jasno izgovara glasove, pravilno naglašuje riječi i ostvaruje pravilnu rečeničnu intonaciju
* rado sudjeluje u govornim vježbama u kojima se ističe kreativnost, jasno izlaže i samostalno obrazlaže vlastito mišljenje
* ima odlično razvijenu kulturu slušanja i izvrsno komunicira sa slušateljima
* interpretativno čita tekst na najvišoj razini, ima izvrsno razvijenu sklonost za krasnoslov

*Pismeno:*

* ima razvijenu sposobnost literarnog oblikovanja teme
* njeguje vlastiti stvaralački izraz
* točno primjenjuje pravopisna pravila
* pokazuje bogatstvo rječnika u sastavcima
* primjenjuje stilska izražajna sredstva
* rečenice su tečne, ulančane, izražajne
* ima zavidnu sposobnost komponiranja sastavka
* originalan je u literarnim pokušajima
* piše iscrpno
* piše uredno, čitljivim i povezanim rukopisom
* ima iznimno bogat rječnik i vrlo je kreativan u literarnome i novinarskome izričaju
* izvrsno piše sve oblike pisanog izražavanja poštujući kompoziciju zadanog oblika
* u potpunosti je usvojio pravopisna i gramatička pravila te ih dosljedno i točno primjenjuje

*Školska zadaća:*

|  |  |
| --- | --- |
| OCJENA | ODLIČAN |
| SADRŽAJ | *Učenik oblikuje sadržaj u cijelosti zanimljivo i originalno.* |
| KOMPOZICIJA I STIL | *Kompozicijski model učenik dosljedno provodi ili ima drugu originalnu shemu kompozicije. Stil u potpunosti usklađuje sa sadržajem. učenik pokazuje bogatstvo rječnika, raznovrsnu primjenu izražajnih sredstava kao i uporabu različitih riječi koje služe za pojačavanje dojma.* |
| PRAVOPIS I SLOVNICA | *Pravopisno i slovnički potpuno točno učenik oblikuje školsku zadaću uz toleranciju jedne pogrješke.* |
| ČITLJIVOST I UREDNOST | *Učenik je u cijelosti sastavak napisao pisanim slovima, vrlo uredno i čitljivo.* |

 vrlo dobar (4)

*Usmeno:*

* vješto oblikuje govorne poruke
* čita tečno i izražajno s rijetkim pogreškama
* krasnoslovi pjesmu na vrlo dobroj razini
* uglavnom provodi pravogovorna pravila
* najvećim dijelom vlada govornim vrednotama
* uspješan je u prepričavanju
* tečno se izražava
* izražava se hrvatskim standardnim (književnim) jezikom i ima bogat rječnik
* pravilno i jasno izgovara glasove, pravilno naglašuje riječi i ostvaruje pravilnu rečeničnu intonaciju
* rado sudjeluje u dramatizacijama i govornim vježbama
* jasno i točno izlaže, trudi se ostvariti komunikaciju sa slušateljima
* izražajno čita i krasnoslovi

*Pismeno:*

* ima bogat rječnik i kreativan je u novinarskome i literarnom izričaju
* vrlo uspješno piše sve oblike pisanog izražavanja poštujući kompoziciju zadanoga oblika
* usvojio je pravopisna i gramatička pravila i uglavnom ih točno primjenjuje
* pazi na kompoziciju sastavka
* sastavci su tematski korektni
* primjenjuje pravopisna pravila
* trudi se obogatiti sastavke stilskim izražajnim sredstvima
* pokazuje stvaralačke sposobnosti
* piše uredno i čitljivo
* rečenice su ulančane
* ponekad ne iscrpi temu do kraja i ostavlja nejasne poruke
* pogreške su rijetke i uglavnom stilske prirode

*Školska zadaća:*

|  |  |
| --- | --- |
| OCJENA | VRLO DOBAR |
| SADRŽAJ | *Sadržaj je učenikove školske zadaće izvoran – učenikov, ali nije u potpunosti zanimljiv.* |
| KOMPOZICIJA I STIL | *Učenik oblikuje sve kompozicijske dijelove, ali ne postiže potpunu cjelovitost teksta. Učenik postiže punoću izraza, skladno izražavanje i jasno uobličene misli uz manje stilske nedostatke (bombastičnost, razlivenost, pretrpanost…)* |
| PRAVOPIS I SLOVNICA | *Učenik čini dvije pravopisne ili slovničke pogrješke u primjeni pravopisnih pravila.* |
| ČITLJIVOST I UREDNOST | *Sastavak je pisan pisanim slovima, uredan i čitljiv.* |

 dobar (3)

*Usmeno:*

* treba raditi na poboljšanju načina i tempa čitanja
* teško nalazi riječi za točno izražavanje vlastitih misli (oskudniji rječnik)
* suzdržan je u usmenom izlaganju
* povremeno se služi razgovornim jezikom
* uspješan je u sažetom prepričavanju
* trudi se provoditi pravogovorna pravila (reagira na upozorenja i nastoji ispraviti pogreške)
* rijetko pazi na govorne vrednote
* krasnoslovi pjesmu na prosječnoj razini
* trudi se izražavati standardnim (književnim) jezikom i ima razvijen rječnik
* uočava odstupanja od književnog jezika u govoru drugih osoba, ali često sam griješi u govoru
* pravilno i jasno izgovara glasove, uglavnom pravilno naglašuje riječi i uglavnom pravilno ostvaruje rečeničnu intonaciju
* sudjeluje u dramatizacijama i govornim vježbama
* vlada tehnikom čitanja, ali ne razvija vlastiti odnos prema pročitanom pa ga je potrebno usmjeravati
* ponekad pokazuje nestrpljenje u komunikaciji s drugima pa mora razvijati kulturu slušanja

*Pismeno:*

* u literarnim pokušajima sklon je oponašanju
* povremeno griješi u primjeni pravopisne norme
* sastavci su mu kompozicijski nesređeni
* rijetko upotrebljava stilska izražajna sredstva
* sastavci su tematski oskudni i kratki
* rječnik je prosječan i ustaljen
* povremeno upotrebljava izraze iz razgovornog jezika
* pravopisna i gramatička pravila djelomično je usvojio te ih nedosljedno primjenjuje

*Školska zadaća:*

|  |  |
| --- | --- |
| OCJENA | DOBAR |
| SADRŽAJ | *Sadržaj školske zadaće učenik usklađuje s naslovom, ali nije kreativan.* |
| KOMPOZICIJA I STIL | *Učenik vidljivo kompozicijski oblikuje tekst, ali jedan je dio teksta kompozicijski nesređen. Učenik sastavak stilski razvlači, ima nepotrebnih riječi i ponavljanja izraza. Ističe osobnu zamjenicu na početku rečenice.* |
| PRAVOPIS I SLOVNICA | *Učenik čini tri do četiri pravopisne ili slovničke pogrješke u primjeni pravopisnih pravila.* |
| ČITLJIVOST I UREDNOST | *Učenik piše pisanim slovima, tekst sastavka je uglavnom čitljiv.* |

dovoljan (2)

*Usmeno:*

* ima slabo razvijenu vještinu čitanja
* pravilno i jasno izgovara glasove, ali sporo čita
* teže izražava misli i oblikuje rečenice
* na učiteljev poticaj sudjeluje u dramatizacijama i govornim vježbama
* ima oskudan rječnik
* uglavnom se služi razgovornim jezikom
* često rabi neknjiževne izraze
* izlaže samo na poticaj, i to vrlo kratko i neprecizno
* slabo provodi pravogovorna pravila
* rijetko pazi na govorne vrednote
* uz učiteljevu pomoć izražava se hrvatskim standardnim (književnim) jezikom i ima oskudniji rječnik
* poštuje pravila komunikacije
* razumije samo jednostavnije sadržaje, a tijekom izlaganja se često oslanja na učiteljevu pomoć

*Pismeno:*

* rukopis je neuredan i povremeno nečitak
* sastavci su kompozicijski često nesređeni; prima sugestije, ali ih se ne drži
* pravopisno i gramatički griješi, ali uz dodatno objašnjenje i ispravlja
* unosi elemente razgovornog jezika
* sklon je ustaljenim frazama
* sastavci nemaju stvaralačkih obilježja
* rječnik je oskudan i ustaljen
* uz učiteljevu pomoć piše najjednostavnije oblike pisanog izražavanja
* pravopisna i gramatička pravila nedosljedno primjenjuje te uvijek piše ispravak svakog pisanog oblika

*Školska zadaća:*

|  |  |
| --- | --- |
| OCJENA | DOVOLJAN |
| SADRŽAJ | *Učenik oblikuje sadržaj školske zadaće prema zadanoj tmi, ali ga u potpunosti ne razrađuje.* |
| KOMPOZICIJA I STIL | *Kompoziciju nedosljedno ostvaruje, iako su kompozicijski dijelovi vidljivi. Učenik piše pretežno stilski nesređeno. rečenice nisu u potpunosti jasne i suvisle niti ulančane. Rječnik je siromašan.* |
| PRAVOPIS I SLOVNICA | *Učenik ima pet pravopisnih ili slovničkih pogrješaka u primjeni pravopisnih pravila.* |
| ČITLJIVOST I UREDNOST | *Učenik miješa tiskana i pisana slova, sastavak je djelomično nečitljiv.* |

nedovoljan(1):

*Usmeno:*

* ne trudi se izražavati hrvatskim standardnim (književnim) jezikom i ne prihvaća učiteljevu pomoć
* odbija sudjelovati u dramatizacijama i govornim vježbama
* nema razvijenu kulturu slušanja i ne poštuje pravila komunikacije
* ne vlada u potpunosti tehnikom čitanja i ne želi krasnosloviti

*Pismeno:*

* ne pokazuje zanimanje za pisano izražavanje
* odbija suradnju i ne trudi se napisati zadani oblik ni uz učiteljevu pomoć

*Školska zadaća:*

|  |  |
| --- | --- |
| OCJENA | NEDOVOLJAN |
| SADRŽAJ | *Na sadržajnoj razini učenik nije pisao školsku zadaću u svezi sa zadanom temom i/ili nije ju dovršio.* |
| KOMPOZICIJA I STIL | *U školskoj zadaći učenik nije ovladao kompozicijom. Nisu vidljivi kompozicijski odjeljci sastavaka.*  *Učenik ima siromašan rječnik. Stilski nesređeno piše sastavak. Ne povezuje rečenice.* |
| PRAVOPIS I SLOVNICA | *U školskoj zadaći učenik ima šesti i više pravopisnih pogrješaka u primjeni pravopisnih pravila.* |
| ČITLJIVOST I UREDNOST | *Učenik ne piše sastavak pisanim slovima. Školska je zadaća potpuno nečitljiva. Učenik miješa ćirilicu i latinicu.* |

JEZIČNO IZRAŽAVANJE

|  |  |
| --- | --- |
| TEMA | Subjektivno i objektivno iznošenje događaja |
| NEDOVOLJAN | Ne prepoznaje i ne razlikuje subjektivno i objektivno pripovijedanje. |
| DOVOLJAN | Prepoznaje i razlikuje subjektivno i objektivno pripovijedanje. |
| DOBAR | Nabraja obilježja subjektivnoga i objektivnog pripovijedanja. |
| VRLO DOBAR | Subjektivno i objektivno iznosi događaje. |
| ODLIČAN | Objašnjava obilježja subjektivnoga i objektivnog pripovijedanja. |

|  |  |
| --- | --- |
| TEMA | Subjektivno i objektivno opisivanje osobe |
| NEDOVOLJAN | Ne razumije pojam subjektivnoga i objektivnog opisa osobe. |
| DOVOLJAN | Zapamćuje pojam subjektivnoga i objektivnog opisa i razlikuje ih na primjeru. |
| DOBAR | Nabraja obilježja subjektivnog i objektivnog opisa osobe. |
| VRLO DOBAR | Stvara subjektivan opis osobe (usmeni i pisani). |
| ODLIČAN | Objašnjava subjektivnost u opisu osobe. |

|  |  |
| --- | --- |
| TEMA | Pripovijedanje u prvoj i trećoj osobi |
| NEDOVOLJAN | Ne razlikuje pripovijedanje u prvoj i trećoj osobi prema sudjelovanju u događaju. |
| DOVOLJAN | Razlikuje pripovijedanje u prvoj i trećoj osobi prema sudjelovanju u događaju. |
| DOBAR | Pripovijeda događaj u prvoj osobi (kao sudionik) i kao nesudionik. |
| VRLO DOBAR | S lakoćom pripovijeda, pravilno se izražava u 1. i 3. osobi. |
| ODLIČAN | Uspješno pripovijeda u 1. i 3. osobi poštujući pravila izražavanja za 1. i 3. (ne ponavlja učestalo zamjenicu *ja* i *on,* tj. *mi* i *oni*). |

|  |  |
| --- | --- |
| TEMA | Stvaralačko prepričavanje |
| NEDOVOLJAN | Ne prepričava stvaralački. Ne razumije pojam stvaralačkoga prepričavanja. |
| DOVOLJAN | Razumije pojam stvaralačkog prepričavanja. Prepričava stvaralački uvodeći novi događaj ili novi lik uz učiteljičinu pomoć. |
| DOBAR | Samostalno prepričava uvodeći novi događaj i likove. |
| VRLO DOBAR | Prepričava stvaralački uglavnom poštujući pravopisna i slovnička pravila. |
| ODLIČAN | Stvara zanimljivu priču uvođenjem lika koji pokreće radnju ili događaj koji stvara obrat u fabuli. |

|  |  |
| --- | --- |
| TEMA | Pisanje i izgovor prijedloga, priloga, veznika i čestica |
| NEDOVOLJAN | Ne rabi pravilno oblike prijedloga *ka* i *sa* u govoru i pismu. Ne prepoznaje akuzativ i lokativ s istim prijedlozima *(na, o, u).* |
| DOVOLJAN | Uglavnom rabi pravilno oblike prijedloga *ka* i *sa* u govoru i pismu. Djelomično prepoznaje akuzativ i lokativ s istim prijedlozima. |
| DOBAR | Rabi pravilno oblike prijedloga *ka* i *sa* u govoru i pismu. Djelomično prepoznaje akuzativ i lokativ s istim prijedlozima |
| VRLO DOBAR | Pravilno rabi i razlikuje priloge *gdje, kamo, kuda* u govoru i pismu. Pravilno piše česticu *put* uz redne brojeve. |
| ODLIČAN | Oprimjeruje i objašnjava pravila uz primjere. |

|  |  |
| --- | --- |
| TEMA | Izgovor i pisanje riječi s glasovima *ije, je* |
| NEDOVOLJAN | Slušno ne razlikuje i pravilno ne izgovara i ne piše umanjenice i komparative s obzirom na glasove *ije/je*. |
| DOVOLJAN | Uglavnom razlikuje i pravilno izgovara i piše umanjenice i komparative s obzirom na glasove *ije/je* (uz učiteljičinu pomoć). |
| DOBAR | Samostalno uspijeva pravilno pisati i izgovarati umanjenice i komparative s glasovima *ije/je*. Ponekad se služi pravopisom. |
| VRLO DOBAR | Češće se služi pravopisom. Samostalno stvara primjere. |
| ODLIČAN | Objašnjava na primjerima pravilan izgovor i pravilno pisanje *ije/je* u umanjenicama i komparativima. |

|  |  |
| --- | --- |
| TEMA | Pisanje velikoga početnoga slova |
| NEDOVOLJAN | Ne primjenjuje pravopisnu normu u pisanju velikoga slova u nazivima planeta, kontinenata, oceana, država, zemalja, naroda. |
| DOVOLJAN | Djelomično primjenjuje pravopisnu normu. Treba učiteljičinu pomoć. |
| DOBAR | Samostalno primjenjuje pravopisnu normu na poznatim i lakšim primjerima. |
| VRLO DOBAR | Primjenjuje pravopisnu normu pri pisanju velikoga početnog slova u nazivima zavičajnih mjesta s obzirom na zavičajnu pripadnost. |
| ODLIČAN | Pronalazi svoje primjere i objašnjava normu. |

|  |  |
| --- | --- |
| TEMA | Rečenični znakovi |
| NEDOVOLJAN | Ne piše veznike *a, ali* u rečenicama u skladu s pravopisom. Ne piše zarez iza usklika i vokativa. |
| DOVOLJAN | Piše veznike *a, ali* u rečenicama u skladu s pravopisom. Piše zarez iza usklika i vokativa uz učiteljevu pomoć. |
| DOBAR | Uočava suprotnost u rečenicama s veznicima *a, ali* koja se odjeljuju zarezom. |
| VRLO DOBAR | Uočava obilježja vokativa i usklika kao zasebnih rečenica koje se odjeljuju zarezom. |
| ODLIČAN | Objašnjava službu zareza u rečenici na samostalnim primjerima rečenica s veznicima *a, ali*, vokativom i usklikom. |

|  |  |
| --- | --- |
| TEMA | Riječi s glasovnim promjenama: izgovor i pisanje |
| NEDOVOLJAN | Slušno ne razlikuje i pravilno ne izgovara i ne piše riječi s glasovnim promjenama. |
| DOVOLJAN | Uglavnom razlikuje i pravilno izgovara i piše riječi s glasovnim promjenama (uz učiteljičinu pomoć). |
| DOBAR | Samostalno uspijeva pravilno pisati i izgovarati riječi s glasovnim promjenama. Ponekad se služi pravopisom. |
| VRLO DOBAR | Češće se služi pravopisom. Samostalno stvara primjere. |
| ODLIČAN | Objašnjava na primjerima pravilan izgovor i pravilno pisanje riječi s glasovnim promjenama. |

|  |  |
| --- | --- |
| TEMA | Slušanje i interpretativno čitanje književnih tekstova |
| NEDOVOLJAN | Ne izražava doživljaj književnoumjetničkog teksta prikladnim interpretativnim čitanjem. |
| DOVOLJAN | Interpretativno čita tekst ne poštujući u potpunosti govorne vrjednote. |
| DOBAR | Zamjećuje razlike u doživljaju književnoumjetničkog teksta s obzirom na govornu interpretaciju. |
| VRLO DOBAR | Interpretativno čita tekst poštujući govorne vrjednote. |
| ODLIČAN | Objašnjava doživljaj teksta na temelju prikladnoga interpretativnog čitanja. |

|  |  |
| --- | --- |
| TEMA | Slušanje književnih i neknjiževnih tekstova |
| NEDOVOLJAN | Ne razlikuje književne i neknjiževne tekstove na temelju slušnoga primanja (recepcije). |
| DOVOLJAN | Slušajući razlikuje književne i neknjiževne tekstove. |
| DOBAR | Zamjećuje slikovite izraze u tekstu. |
| VRLO DOBAR | Zamjećuje ulogu pridjeva i imenica u tekstu. |
| ODLIČAN | Objašnjava službu slikovitih izraza na temelju slušanja teksta. |

*Medijska kultura - interesi učenika, sposobnosti i odnos prema radu*

odličan (5)

* u potpunosti usvojio ključne pojmove te ih primjereno i s lakoćom primjenjuje
* naučeno primjenjuje u svim situacijama
* ima vrlo razvijene sposobnosti za komunikaciju s filmom, radijem, televizijom, tiskom, stripom, računalom...
* ima iznimno razvijeno zanimanje za medije
* prepoznaje i točno imenuje filmske rodove, filmske vrste i filmska izražajna sredstva
* samoinicijativno stvara nove medijske sadržaje
* veliko zanimanje i sposobnosti za praćenje dostignuća u medijskoj kulturi
* osobito je aktivan na satima interpretacije filma
* sposoban je kritički prosuditi o filmskom djelu
* prati, preispituje i kritički se odnosi prema sadržajima medijske kulture
* samostalno i argumentirano iznosi osobne stavove
* lako i uspješno povezuje sadržaje iz medijske kulture sa sadržajima iz ostalih sastavnica hrvatskoga jezika i drugih predmeta
* samostalno priprema prezentacije i plakate te ih uvjerljivo komentira
* rado sudjeluje u pripremi i realizaciji nastavnoga sata

vrlo dobar (4)

* usvaja ključne pojmove i primjenjuje ih u novim situacijama
* ima razvijeno zanimanje za medije
* sudjeluje u pripremi i realizaciji nastavnog sata
* razvijene su sposobnosti za komunikaciju s medijima
* prati, preispituje i promišlja o sadržajima medijskse kulture
* prepoznaje i imenuje filmske rodove, filmske vrste i filmska izražajna sredstva
* na poticaj stvara medijske sadržaje
* naučeno uglavnom primjenjuje u svim situacijama
* prati dostignuća u medijima, preispituje i promišljajima o medijskim sadržajima
* povezuje sadržaje unutar medijske kulture (film, kazalište...)
* u skupini priprema prezentacije, plakate...

 dobar (3)

* djelomično usvojeni ključni pojmovi
* komunicira s medijima na prosječnoj razini
* na poticaj se uključuje u raspravu i komentare o filmu, kazališnom djelu...
* slabije povezuje stečeno znanje sa sadržajima ostalih sastavnica hrvatskoga jezika
* definira ključne pojmove, navodi poznate primjere
* prepoznaje filmske rodove i filmske vrste, a filmska izražajna sredstva djelomično prepoznaje
* interes je promjenjiv

dovoljan (2)

* sposobnosti za komunikaciju s medijima slabo su razvijene
* pokazuje slabo zanimanje za nastavu medijske kulture
* prepoznaje samo elementarne pojmove (razlikuje filmske rodove i prepoznaje neke filmske vrste)
* znanje o medijskoj kulturi na početnoj je razini (definira ključne pojmove filmske kulture, ali ne može navesti primjere)
* interes i aktivnosti su minimalne, sudjeluje u radu samo na učiteljev poticaj

nedovoljan (1)

* ne pokazuje zanimanje za nastavne sadržaje medijske kulture
* odbija suradnju, ne sudjeluje u radu ni na učiteljev poticaj

MEDIJSKA KULTURA

|  |  |
| --- | --- |
| TEMA | Mediji |
| NEDOVOLJAN | Ne razumije pojam medija. |
| DOVOLJAN | Definira pojam medija, nabraja vrste medija. |
| DOBAR | Razumije cilj postojanja različitih vrsta medija. Razlikuje vrste medija. Razvrstava medije. |
| VRLO DOBAR | Tumači važnost medija u suvremenom životu. Prikazuje zastupljenost medija u vlastitom životu. |
| ODLIČAN | Istražuje zastupljenost određene vrste medija u suvremenom životu. Uspoređuje obradbu iste informacije u različitim medijima. |

|  |  |
| --- | --- |
| TEMA | Filmski rodovi |
| NEDOVOLJAN | Ne imenuje filmske rodove. |
| DOVOLJAN | Definira i nabraja filmske rodove. |
| DOBAR | Uočava razlike između dokumentarnog i igranog filma te animiranog filma. Nabraja primjere za određene filmske rodove. |
| VRLO DOBAR | Oprimjeruje različite filmske rodove. Predlaže teme za dokumentarni, igrani i animirani film. |
| ODLIČAN | Komentira odgledani dokumentarni film. Istražuje zastupljenost dokumentarnog filma u televizijskim programima te igranoga i crtanoga filma. |

|  |  |
| --- | --- |
| TEMA | Animirani film |
| NEDOVOLJAN | Ne imenuje vrste igranoga filma. |
| DOVOLJAN | Nabraja vrste animiranog filma. |
| DOBAR | Nabraja osnovna obilježja animiranoga filma. Razlikuje crtani film od lutkarskog filma. |
| VRLO DOBAR | Razumije i tumači razliku između crteža, animacije i lutke. |
| ODLIČAN | Komentira odgledani dokumentarni film. Navodi primjere filmova (naslove). |

|  |  |
| --- | --- |
| TEMA | Tisak |
| NEDOVOLJAN | Ne prepoznaje vrste tiska. |
| DOVOLJAN | Prepoznaje vrste tiska i imenuje ih. |
| DOBAR | Razlikuje vrste tiska prema njihovim osobitostima. |
| VRLO DOBAR | Uspoređuje različite vrste tiska i razumije osobitosti svake od njih. |
| ODLIČAN | Oprimjeruje vrste tiska i objašnjava njihova obilježja. |
|  |  |

|  |  |
| --- | --- |
| TEMA | Kazalište |
| NEDOVOLJAN | Ne imenuje kazališna izražajna sredstva. |
| DOVOLJAN | Definira pojam kazališta i nabraja kazališna izražajna sredstva. |
| DOBAR | Uočava važnost kazališnih izražajnih sredstava u predstavi. |
| VRLO DOBAR | Opisuje kazališna izražajna sredstva u odgledanoj predstavi. |
| ODLIČAN | Primjenjuje znanja o kazališnoj scenografiji i kazališnim izražajnim sredstvima u razredu (dramatizaciju). |